
Egy út a munkához – a Nemzeti Közfoglalkoztatási Program jelene Nógrád megye példáján bemutatva

Napjaink egyik legvitatottabb kérdését, a közfoglalkoztatás szervezését és annak eredményeit vizsgáltam dolgozatomban. Sikerességének megítéléséhez lehetséges irányokat igyekeztem bemutatni: mennyiségi és minőségi változók függvényében. A Nemzeti Közfoglalkoztatási Programon túl megvizsgáltam az „Út a munkához” programot, és a Széll Kálmán Terv közfoglalkoztatásra vonatkozó irányelveit is.
A vonatkozó szakirodalom tanulmányozása mellett folyóiratok, jogszabályok és statisztikai adatok álltak rendelkezésemre. A kistérségekre lebontott információk megszerzése érdekében készítettem interjút a Nógrád Megyei Kormányhivatal Munkaügyi Központjának Salgótarjáni Kirendeltségének igazgatóhelyettesével.
A hátrányos helyzetű Nógrád Megyei térség adatainak elemzésekor megfigyeltem egy nagyarányú csökkenést a közfoglalkoztatásba belépők számában, mely oka a jogszabályi változásokban is kereshető: a közhasznú és közcélú foglalkoztatás, a közmunka egységesen a közfoglalkoztatás keretein belül valósul meg.
A közfoglalkoztatási programokat elemezve egyértelműen kitűnik, hogy a programok megszervezéséhez szükséges források biztosítva vannak, csupán az elnyerésükhöz kívánt pályázatokat kell megfelelővé tenni. Átgondolt, igényes tervek hiányára vezettem vissza azt a Nógrád megyében állandósult jelenséget, mely a közfoglalkoztatási programok megszervezése iránti érdektelenséget tükrözi.
Dolgozatomban kitértem még a START mintaprogramok nyújtotta lehetőségekre, melyek a közfoglalkoztatás megszervezésének alapkövét is jelenhetik a hátrányos térségekben. Ez azonban csak egy újabb kiaknázatlan lehetőség, melyhez kreatív, megvalósítható ötletekre lenne szükség. Fontosnak tartom kiemelni a képzések rendszerét, mely a TÁMOP programokon belül valósulhat meg. Ez kiszélesíti az állástalanok látókörét az által, hogy adott szakma elsajátításához szükséges ismereteket ad, ami nagy valószínűséggel nagyobb esélyeket eredményez az elsődleges munkaerő-piacra való visszatérésre.



